เดินหน้าขับเคลื่อนเศรษฐกิจไทย ด้วยงานวิจัยและนวัตกรรมเกษตร แก้ปัญหาให้เกษตรกร
นายระพีภัทร์ จันทรศรีวงศ์ อธิบดีกรมวิชาการเกษตร กล่าวว่า ตามนโยบายของนางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ สั่งการให้กรมวิชาการเกษตรดำเนินการขับเคลื่อนเศรษฐกิจไทยด้วยงานวิจัยและนวัตกรรมเกษตรตามภารกิจของกรมด้านการวิจัยและพัฒนาพืช รวมถึงการพัฒนาเครื่องจักรกลทางการเกษตร ทั้งนี้งานวิจัยต้องมุ่งตอบโจทย์กับความต้องการใช้ของเกษตรในทุกมิติ ทั้งด้านพันธุ์พืชที่ให้ผลผลิตต่อไร่สูง ต้านทานโรคพืชและแมลงศัตรูพืช รวมถึงการพัฒนาสารเคมีเกษตร สารชีวภัณฑ์ที่เป็นมิตรกับสิ่งแวดล้อม และสามารถลดต้นทุนการผลิต นำไปสู่การยกระดับภาคการเกษตรของไทยเป็นผู้นำมาตรฐานสินค้าเกษตรโลก ซึ่งในการประชุมครั้งนี้จะเห็นว่าผลงานหลายชุดที่ออกมาสามารถตอบโจทย์ดังกล่าวได้เป็นที่น่าพอใจ สำหรับผลงานวิจัยด้านต่างๆ ของกรมวิชาการเกษตร ได้ถูกนำมาขยายผลสู่กลุ่มเป้าหมายเพื่อนำไปใช้ประโยชน์ในการผลิตภาคการเกษตรของเกษตรกรโดยตรงและผ่านหน่วยงานภาครัฐหรือภาคเอกชน และความร่วมมือกับสถาบันการศึกษาในการพัฒนาและวิจัยในด้านต่างๆ ซึ่งการพัฒนาอย่างต่อเนื่อง ไทยจึงมีความสามารถทางการแข่งขันระดับโลก ส่งผลต่อรายได้เกษตรกรที่เพิ่มขึ้น ซึ่งปีนี้ถือเป็นโอกาสพิเศษกรมวิชาการเกษตรก่อตั้งครบรอบ 50 ปี และได้มีโอกาสเป็นเจ้าภาพจัดประชุมและเตรียมจัดประชุมหลายเวทีสำคัญ นอกจากนั้นในปีนี้เพื่อแก้ปัญหาความกังวลด้านการค้าระหว่างประเทศในส่วนของผลิตภัณฑ์จากมะพร้าว กรมวิชาการเกษตรได้ริเริ่มแนวคิด GAP Monkey Free Plus ซึ่งต่อยอดจาก GAP ปกติที่จะช่วยลดความกังวลของผู้บริโภคทั้งในประเทศและต่างประเทศว่ามะพร้าวไทยปราศจากการใช้แรงงานสัตว์ (ลิง) รวมถึงการได้โอกาสเป็นประเทศผู้จัดงานพืชสวนโลกอีกครั้ง ซึ่งเป็นโอกาสเผยแพร่ความก้าวหน้าทางการเกษตรของไทยสู่นานาประเทศ